Адпраўку вайсковага почату ў Інфлянты адклалі на тры дні, бо Мікалай Крыштоф Радзівіл у сваёй упарыгожанай графскімі каронамі пазалочанай запрэжанай шасцерыком карэце з эскортам конных пяцігорцаў, разам з езуітам Якубам Луневічам тэрмінова выехаў у Вільню. Але ўсе гэтыя тры дні па асабістым Радзівілавым загадзе стралялі з гарматаў, пускалі феерверкі. Не пуставалі без пітва і разнастайнай закускі сталы. Ігралі галасістыя музыкі. Толькі гэткім чынам можна было ўтрымаць у Нясвіжы шляхту і наёмнікаў.